 NA ELIZABETH OJINA MARAIS wa mataifa matano wamethibitisha kuwa watahudhuria Kongamano la Kibiashara Kati ya Miji ya Afrika (AfriCities) mjini Kisumu huku maandalizi yake yakishika kasi. Kongamano hilo litafanyika kuanzia Mei 17 hadi 21 mwaka huu 2022 katika uwanja wa Maonyesho ya Kilimo (ASK) wa Mamboleo. Mahema 10 yametundikwa katika uwanja huo ambako maonyesho ya kibiashara yatafanyika. Wageni mashuhuri pia watatoa hotuba kadha katika vibanda mbalimbali katika uwanja huo. Katibu katika Wizara ya Ugatuzi Julius Korir alisema wajumbe 8,000 wanatarajiwa kuhudhuria mkutano huo wa kimataifa, 6000 miongoni mwao wakiwa viongozi kutoka mataifa ya kigeni. “Kongamano hilo litaandaliwa chini ya udhamini wa Rais Uhuru Kenyatta. Amewaalika wenzake kutoka mataifa ya Afrika Mashariki, Magharibi, Kusini na Kaskazini mwa bara hili,” akasema Bw Korir. Katibu huyo alisema hayo katika uwanja wa ASK, Mamboleo alipofika hapo kuukagua. “Ni shughuli ya urais ambapo mijadala kadha itafanyika. Jumla ya mijadala 172 itafanyika kwa siku hizo tano,” Bw Korir akaeleza. Kutakuwa na hafla ya maankuli ya jioni ambapo mambo mbalimbali ya kitamaduni kutoka Kisumu na maeneo mengine ya nchi yataonyeshwa. Awali kongamano hilo lilipangiwa kufanyika katika Jumba la mikutano la thamani ya Sh1.4 bilioni lililoko Mamboleo. Lakini ujenzi wa jengo hilo haujakamilika. “Tulidhani kuwa kongamano hilo lingefanyika katika jumba hilo la mikutano lakini kutokana na ukosefu wa rasilimali hatujaweza kufanya hivyo,” Bw Korir akasema. Akaendelea: “Tumekumbatia mtindo wa uendeshaji wa mikutano chini ya mahema. Kufikia Jumatano wiki ijayo tutakuwa tumejenga asilimia 80 ya mahema hitajika.” Kongamano hilo litapiga jeki sekta ya hoteli mjini Kisumu na eneo la magharibi kwa ujumla. Sekta hiyo iliathirika na janga la Covid-19 lililolipuka nchini kuanzia Machi 13, 2020. Sekta hiyo itatumia fursa hiyo kuvumisha huduma zake eneo hilo zima la magharibi mwa Kenya. Nafasi za malazi katika Hoteli kubwa kubwa katika kaunti ya wageni zimelipiwa na wajumbe watakaohudhuria kongamano hilo. Maudhui ya kongamano hilo ni; “Wajibu wa Miji ya Kiwango cha Kati Barani Afrika katika Utekelezaji wa Agenda ya Umoja wa Mataifa (UN) ya mwaka wa 2030 na Agenda ya Umoja wa Afrika ya 2063.” Kongamano la mwaka huu ndilo litakuwa la kwanza kuandaliwa katika jiji la kiwango cha kati. “Makongamano ya awali yamekuwa yakifanyika katika miji mikuu. Mji wa Kisumu una nafasi ya kuthibitishia ulimwengu kwamba ugatuzi umezaa matunda,” Bw Korir akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  